ТхакIуэ, усакIуэ цIэрыIуэхэр дигу къагъэкIыж
Мэлбахъуэ Тимборэ и цIэр зезыхьэ Лъэпкъ къэрал библиотекэм и лъахэхутэ къудамэм къыщызэрагъэпэщащ «Учитель, писатель, журналист», «Поэт, влюблённый в жизнь» тхылъ гъэлъэгъуэныгъэхэр, адыгэ тхакIуэ цIэрыIуэ Къашыргъэ ХьэпащIэрэ (илъэси 105-рэ) усакIуэ, журналист, зэдзэкIакIуэ ЩоджэнцIыкIу Нурийрэ (илъэс 95-рэ) я юбилейхэм ирихьэлIэу.
Лъахэхутэ къудамэм и лэжьакIуэхэу Гергоковэ Лейлэ, Гуаджэ Iэминат, Безыр Ленэ, Борсэ Джульетэ, Мечиевэ Хьэлимэт сымэ ягъэхьэзыра тхылъ дапхъэхэм тыболъагъуэ Къашыргъэ ХьэпащIэрэ ЩоджэнцIыкIу Нурийрэ я гъащIэмрэ гуащIэмрэ теухуауэ ятха тхыгъэхэр, я лэжьыгъэхэр щызэхуэхьэса тхылъхэр, я сурэтхэр. Апхуэдэхэщ Къашыргъэ ХьэпащIэ и «Лъапсэ быдэ», «ПшэкIухь», «ГъащIэр матэщIэдзакъым», «Насыпым и хэкIыпIэ» романхэр, урысыбзэкIэ зэрадзэкIа «Свежий ветер», «Крепкие корни», «Ореол» и тхыгъэхэр, ЩоджэнцIыкIу Нурий и усэхэр щы- зэхуэхьэса «Сэтэней», «ЛъагъугъуафIэ», «Фызидамэщ», «ЩIыр», «Сыпхуоупсэ», «Усыгъэхэр», «Усэхэр» тхылъхэр, нэгъуэщIхэри.
КъищынэмыщIауэ, хабзэ хъуауэ, къудамэм и лэжьакIуэхэм гулъытэ хуащI гъунэгъу щIыналъэхэм къыщыдэкIахэми. «Уголок большой России — Карачаево-Черкесия» тхылъ дапхъэм телът Къэрэшей-Шэрджэсым къыщыдэкIа, тхылъеджэхэм нэхъ гъэщIэгъуэн ящыхъуну зыхуагъэфащэ лэжьыгъэхэр. Абы къызэщIеубыдэ адыгэ, абазэ, къэрэшей тхакIуэхэм я Iэдакъэ къыщIэкIа тхыгъэ хьэлэмэтхэр. Ахэр — ЧыкуэтIу Микаэль «Сердце абазашты», Тхьэгъэпсэу Увжыкъуэ — «Тхьэм и бынхэр», АбытIэ Хъызыр — «Псэм и макъ», Тыуаршы Аслъэн — «Сэтэнейр къэгъагъэмэ», Брат Хьэбас — «Хахуэм и вагъуэ ужьыхыркъым», Дэбагъуэ Мухьэмэд — «ЩIыгур зыгъэщIэращIэ», Уэхъутэ Абдулыхь — «Хужьэ и къуэладжэ», Пхъэш МуIэед — «Гъуэгуанэ», Хъыту СэIидин — «Нэхулъэр къыщищIым», Байрамуковэ ФатIимэ — «Когда сердце горит от печали», Шыд Юрэ — «Давай улетим на облако» я тхылъхэращ.
Тхыгъэри сурэтри
ТЕКIУЖЬ Заретэ ейщ.
